Contacyphon

***Contacyphon*** er en slekt av biller. De utmerker seg ved at de aller fleste artenes larver lever i ferskvann, de voksne derimot på land. Slike livssykler er vanlige hos mygg, øyenstikkere, døgnfluer, steinfluer og vårfluer, men uvanlige hos biller som vanligvis er enten land- eller vannlevende.

I eldre litteratur ble disse billene regnet til slekta *Cyphon*. Typearten for denne slekta tilhører nå slekta *[[Elodes]]*, noe som gjør *Cyphon* til et junior-synonym. De fleste artene er derfor flyttet til *Contacyphon*, som er det eldste tilgjengelige navnet. *Cyphon* var en heterogen gruppe, og noen arter er flyttet til andre slekter. Den nordamerikanske *Cyphon obscurus* skal for eksempel nå hete *Herthania obscura*.

## Utseende
Små, ovale, vanligvis ganske flate biller. De kan kjennes på at antennene er trådformede, brystskjoldet (pronotum) er ganske kort og kroppen vanligvis dekket av korte hår. **Hodet** er gjerne noe nedbøyd og knapt synlig ovenfra. Langs sidene går et par skarpe kinn-lister. Antennene er 11-leddete, trådformede og når omtrent til bakkanten av brystskjoldet. **Brystskjoldet** (pronotum) er ganske kort og mye bredere enn langt. **Dekkvingene** er vanligvis avflatet midt på, sett ovenfra ovale eller jevnbrede, tre til åtte ganger så lange som pronotum. De mangler tydelige punktrekker. **Beina** er temmelig tynne og skjøre (faller lett av), noen har fortykkede baklår og lange sporer på bakleggen. **Larvene** er avflatede, skrukketroll-lignende, bakkroppen langt tilspisset. De skiller seg fra andre billelarver ved at de har lange, flerleddete antenner. De kryper på bunnen og på vannplanter, svømmer ikke.

## Levevis
De aller fleste artene har larver som lever i stillestående ferskvann, men noen tropiske arter lever i fuktig, død ved, og noen arter lever i rennende vann. Larvene tåler lite forurensning og kan brukes som indikatorer på vannkvalitet. De lever mest trolig av å filtrere detritus (råtnende plantemateriale, mudder). De puster i luft og må opp til overflaten for å hente denne av og til. Når larven er fullt utvokst, kryper den på land for å forvandle seg til en puppe. De voksne insektene finner man ofte i vegetasjonen. De flyr godt, særlig om natten, og blir ofte tiltrukket til lys. Artene i slekten *Scirtes* kan hoppe. Hårbillene er ganske vanlige i tempererte områder, mindre vanlige i tropene.

## Systematisk inndeling

* Ordenen biller, Coleoptera
** Underordenen Polyphaga
*** Overfamilien hår- og dvergbiller, Eucinetoidea (=Scirtoidea)
**** Familien hårbiller, Scirtidae (=Elodidae, Helodidae)
***** Underfamilien Scirtinae (=Cyphoninae)
****** Slekten ***Contacyphon*** Des Gozis, 1886 – utvalgte arter
******* *[[Contacyphon americanus]]* (Pic, 1913)
******* *[[Contacyphon arcuatus]]* (Hatch, 1962)
******* *[[Contacyphon brevicollis]]* (LeConte, 1866)
******* *[[Contacyphon coarctatus]]* (Paykull, 1799) – finnes i Norge
******* *[[Contacyphon cooperi]]* (Schaeffer, 1931)
******* *[[Contacyphon exiguus]]* (Horn, 1880)
******* *[[Contacyphon furcillatus]]* (Nyholm, 1944)
******* *[[Contacyphon fuscescens]]* (Klausnitzer, 1976)
******* *[[Contacyphon gracilicornis]]* (Wollaston, 1864)
******* *[[Contacyphon hillaris]]* (Nyholm, 1944) – finnes i Norge
******* *[[Contacyphon johni]]* (Klausnitzer, 1976)
******* *[[Contacyphon kongsbergensis]]* (Munster, 1924) – finnes i Norge
******* *[[Contacyphon laevipennis]]* (Tournier, 1868) – finnes i Norge
******* *[[Contacyphon neopadi]]* (Klausnitzer, 1976)
******* *[[Contacyphon neovariabilis]]* (Klausnitzer, 1976)
******* *[[Contacyphon ochreatus]]* (Klausnitzer, 1976) – finnes i Norge
******* *[[Contacyphon padi]]* (Linnaeus, 1758) – finnes i Norge
******* *[[Contacyphon palustris]]* (Thomson, 1855) - finnes i Norge
******* *[[Contacyphon perplexus]]* (Blatchley, 1914)
******* *[[Contacyphon pubescens]]* (Fabricius, 1792) – finnes i Norge
******* *[[Contacyphon punctipennis]]* (Sharp, 1872) – finnes i Norge
******* *[[Contacyphon pusillus]]* (LeConte, 1853)
******* *[[Contacyphon putonii]]* (Brisout, 1863)
******* *[[Contacyphon ruficeps]]* (Tournier, 1868) – finnes i Norge
******* *[[Contacyphon setulipennis]]* (Klausnitzer, 1976)
******* *[[Contacyphon variabilis]]* (Thunberg, 1785) – finnes i Norge

## Referanser




## Kilder
* Lawrence, J.F., Hastings, A.M., Dallwitz, M.J., Paine, T.A., Zurcher, E.J. Elateriformia (Coleoptera). http://delta-intkey.com/elateria/www/scir.htm

## Eksterne lenker
*